Avainsanat

Tiivistelmä



Avainsanat

1. Oikeudenkäyntimenettely – Oikeudenkäyntikulut – Oikeudenkäyntikulujen määrän vahvistaminen – Korvattavat oikeudenkäyntikulut – Käsite – Asianosaisille asian käsittelystä aiheutuneet välttämättömät kustannukset – Huomioon otettavat seikat

(Ensimmäisen oikeusasteen tuomioistuimen työjärjestyksen 91 artiklan b alakohta)

2. Oikeudenkäyntimenettely – Oikeudenkäyntikulut – Oikeudenkäyntikulujen määrän vahvistaminen – Korvattavat oikeudenkäyntikulut – Käsite – Turvautuminen useampaan kuin yhteen asianajajaan

(Ensimmäisen oikeusasteen tuomioistuimen työjärjestyksen 91 artiklan b alakohta)

3. Oikeudenkäyntimenettely – Oikeudenkäyntikulut – Oikeudenkäyntikulujen määrän vahvistaminen – Tiettyjä kuluja koskeva vaatimus, joka esitetään tuomioistuimessa ensimmäistä kertaa – Tutkittavaksi ottaminen

(Ensimmäisen oikeusasteen tuomioistuimen työjärjestyksen 92 artiklan 1 kohta)

Tiivistelmä

1. Ensimmäisen oikeusasteen tuomioistuimen työjärjestyksen 91 artiklan b alakohdasta seuraa, että korvattavia oikeudenkäyntikuluja ovat ainoastaan yhtäältä kustannukset, jotka ovat aiheutuneet asian käsittelystä ensimmäisen oikeusasteen tuomioistuimessa, ja toisaalta kustannukset, jotka ovat olleet asian käsittelyn kannalta välttämättömiä, ja nämä edellytykset pätevät kaikkiin oikeudenkäyntikuluihin mukaan lukien matka- ja oleskelukulut.

Asianajajien palkkioita koskevien yhteisön oikeussääntöjen puuttuessa ensimmäisen oikeusasteen tuomioistuimen on oikeudenkäyntikuluja vahvistaessaan vapaasti arvioitava asiassa esille tulleita seikkoja ja otettava tältä osin huomioon oikeudenkäynnin kohde ja luonne, sen merkitys yhteisön oikeuden kannalta ja asian vaikeusaste – joka voi johtua vastaaviin olosuhteisiin liittyvien ennakkotapausten puuttumisesta, mikä vahvistaa epävarmuutta kanteen ratkaisun suhteen – oikeudenkäynnistä asiamiehille tai avustajille erityisesti tutkimusten ja analyysien osalta aiheutuneen työn määrä ja oikeudenkäynnissä kyseessä olleet asianosaisten taloudelliset intressit. Tältä osin ensimmäisen oikeusasteen tuomioistuimen mahdollisuus arvioida suoritetun työn arvoa riippuu sille toimitettujen tietojen tarkkuudesta.

Yhteisöjen tuomioistuimilla ei ole toimivaltaa vahvistaa sitä, kuinka paljon asianosaisten on maksettava palkkiota omille asianajajilleen, vaan niillä on toimivalta ainoastaan määrittää se, mihin enimmäismäärään asti näiden palkkioiden maksamista voidaan vaatia siltä asianosaiselta, joka on velvoitettu oikeudenkäyntikulujen korvaamiseen. Antaessaan ratkaisua oikeudenkäyntikulujen vahvistamista koskevaan hakemukseen ensimmäisen oikeusasteen tuomioistuimen ei tarvitse ottaa huomioon kansallisia asianajajien palkkiosääntöjä eikä mahdollista asianosaisen ja tämän asiamiesten tai avustajien sopimusta asiasta.

(ks. 26–28, 33 ja 41 kohta)

2. Oikeudenkäynnistä pääasiassa asianajajille aiheutuneen työn määrän osalta, vaikka pääsääntöisesti vain yhden asianajajan palkkio on korvattava, kullekin asialle ominaisten piirteiden, joista asian monimutkaisuus on ensisijainen, mukaan saattaa olla, että useiden asianajajien palkkio voidaan katsoa kuuluvaksi välttämättömien kustannusten käsitteen piiriin. On kuitenkin syytä ottaa huomioon ennen kaikkea sellaisten työtuntien kokonaismäärä, joita voidaan objektiivisesti pitää oikeudenkäyntimenettelyn kannalta välttämättöminä, täysin riippumatta siitä, kuinka monen asianajajan kesken suoritetut palvelut ovat saattaneet jakautua.

(ks. 35 kohta)

3. Oikeudenkäyntikulujen korvaamista koskevaa vaatimusta, joka liittyi alun perin ainoastaan asianajopalkkioihin, voidaan pätevästi ensimmäisen oikeusasteen tuomioistuimen työjärjestyksen 92 artiklan 1 kohtaa sovellettaessa laajentaa oikeudenkäyntikulujen vahvistamista koskevan vaatimuksen yhteydessä koskemaan matka- ja oleskelukuluja silloin, kun asianosaisten välille oli syntynyt korvattavia oikeudenkäyntikuluja koskeva riita mainitun vaatimuksen esittämishetkellä. Tällainen matka- ja oleskelukulujen korvaamista koskeva vaatimus on siten otettava tutkittavaksi.

(ks. 40 kohta)